Nariadenie Rady (EHS) č. 3252/87
z 19. októbra 1987
o koordinácii a podpore výskumu v sektore rybného hospodárstva
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 43,
so zreteľom na návrh Komisie,
so zreteľom na stanovisko Európskeho parlamentu [1],
keďže nariadenie Rady (EHS) č. 101/76 [2] stanovuje, že vzhľadom na koordináciu štrukturálnych politík členských štátov v sektore rybného hospodárstva sa v súlade s postupom uvedeným v článku 43 ods. 2 zmluvy musia prijať opatrenia na koordinovanie politiky výskumu a vedeckej a technickej pomoci v tejto oblasti;
keďže nedávny vývoj ovplyvňujúci sektor rybolovu, najmä rozšírenie rybárskych zón na 200 míľ a založenie systému spoločenstva na zachovanie a riadenie zdrojov rybolovu zintenzívnilo potrebu účinnej koordinácie biologického, technologického a hospodárskeho výskumu v sektore rybného hospodárstva spoločenstva, aby sa umožnilo prispôsobenie flotíl spoločenstva novým podmienkam rybolovu;
keďže zavedenie opatrení na umožnenie účinnej koordinácie výskumu rybolovu v rámci spoločenstva vyžaduje, aby sa ustanovenia nariadenia (EHS) č. 101/76 týkajúce sa výskumu rybolovu doplnili, najmä dojednaniami o systematickej výmene vedeckých, hospodárskych a finančných informácií o výskume rybného hospodárstva v spoločenstve a koordinácii výskumu v oblastiach, ktoré pravdepodobne ovplyvnia rôzne úpravy v odvetví rybárskeho priemyslu v spoločenstve;
keďže rozhodnutie Rady 87/516/Euratom, EHS z 28. septembra 1987 o rámcovom programe pre činnosti spoločenstva v oblasti výskumu a technického rozvoja (1987 až 1991) [3] stanovuje najmä vykonanie výskumných programov na zvýšenú produktivitu, zlepšenú kvalitu a spracovanie produktov rybolovu;
keďže koordinácia a podpora výskumu znamená, že spoločenstvo by malo podporovať a doplňovať prácu vykonávanú v členských štátoch, aby sa lepšie splnili požiadavky výskumu a potreby spoločnej politiky rybného hospodárstva;
keďže za týmto účelom by sa mali prijať ustanovenia pre vznik výskumných a výskumných koordinačných programov spoločenstva v oblastiach so zvláštnou dôležitosťou na dosiahnutie cieľov spoločnej politiky rybného hospodárstva;
keďže Stály výbor pre rybársky priemysel (SCFI) a Vedecký a technický výbor pre rybné hospodárstvo (STCF) poskytujú najlepšie prostriedky podpory a pomoci Komisii, prospešné pri výkone úloh, ktoré jej boli zverené, pokiaľ ide o koordináciu a podporu výskumu rybného hospodárstva;
keďže práca týchto výborov a práca Vedeckého a technického výskumného výboru (CREST) sa musí koordinovať;
keďže, s cieľom využiť výsledky výskumu, na ktorom sa spoločenstvo zúčastňuje, sa musí zabezpečiť ich dostupnosť pre zainteresované strany spoločenstva;
keďže sa musí prijať ustanovenie o finančnom príspevku spoločenstva pre výskumné a výskumné koordinačné programy spoločenstva,
PRIJALA TOTO NARIADENIE:
Článok 1
1. Vzhľadom na dosiahnutie cieľov spoločnej politiky rybného hospodárstva, výskum rybného hospodárstva, ktorý sa vykonáva v členských štátoch, sa koordinuje a podporuje na úrovni spoločenstva v súlade s ustanoveniami uvedenými v tomto nariadení.
2. Pri uplatňovaní tohto nariadenia sa musia zohľadniť všeobecné línie vedeckej a technickej politiky stanovenej spoločenstvom.
HLAVA I
Informácie a konzultácie
Článok 2
Postup o informáciách a konzultáciách medzi členskými štátmi a Komisiou sa stanovuje v súlade s ustanoveniami článkov 3 a 4.
Článok 3
1. Členské štáty každoročne informujú Komisiu o povahe a rozsahu výskumných činností v rybnom hospodárstve, vykonávaných alebo plánovaných v rámci ich oprávnenia alebo s ich finančnou pomocou.
Členské štáty vynaložia všetko úsilie, aby Komisiu za rovnakých podmienok informovali o prácach rybolovného výskumu vykonávaných alebo plánovaných inými orgánmi.
2. Komisia vedie stály súpis výskumných činností uvedených v odseku 1.
3. Komisia prijme podľa postupu uvedeného v článku 47 nariadenia Rady (EHS) č. 4028/86 [4] podrobné pravidlá na uplatnenie tohto článku, najmä podmienky, za ktorých je možné získané informácie sprístupniť zainteresovaným stranám.
Článok 4
1. Komisia sústavne sleduje trendy a vývoj v rybolovnom výskume v spoločenstve. Za týmto účelom podnikne konzultácie s členskými štátmi v rámci Stáleho výboru pre rybársky priemysel.
2. Komisia zabezpečí, aby sa koordinovala práca tohto výboru a Vedeckého a technického výboru pre rybné hospodárstvo a Vedeckého a technického výskumného výboru.
HLAVA II
Výskumné a výskumno-koordinačné programy spoločenstva
Článok 5
Rada na základe návrhu Komisie prijme v súlade s postupom stanoveným v článku 43 zmluvy:
a) Výskumné programy spoločenstva v oblastiach zvláštneho významu pre spoločnú politiku rybného hospodárstva;
b) Výskumno-koordinačné programy spoločenstva zamerané na racionálne organizovanie využívaných zdrojov, efektívne použitie výsledkov a pokračovaní prác v súlade s cieľmi spoločnej politiky pre rybné hospodárstvo.
Článok 6
1. Komisia zabezpečí, aby výskumné programy spoločenstva sa vykonávali na základe uzavretých zmlúv s vedeckými centrami a inštitúciami o tom, že budú spoločne niesť náklady na výskum.
2. Komisia zabezpečí, aby sa výskumno-koordinačné programy spoločenstva vykonávali prostredníctvom organizovania seminárov, konferencií, študijných návštev, vedeckých výmen a pracovných stretnutí vedeckých odborníkov a prostredníctvom spájania, analyzovania, prípadne publikovania výsledkov.
3. Za účelom uplatňovania odsekov 1 a 2 Komisia môže zvolať odborníkov na vysokej úrovni.
4. Rozhodnutia týkajúce sa vykonávania výskumných programov spoločenstva uvedených v odseku 1 a výskumno-koordinačných programov spoločenstva Komisia prijme podľa postupu stanoveného v článku 47 nariadenia Rady (EHS) č. 4028/86.
HLAVA III
Všeobecné ustanovenia
Článok 7
Spoločenstvo finančne prispeje k vykonaniu výskumných a výskumno-koordinačných programov spoločenstva. Odhadované finančné požiadavky pre tento účel stanoví Rada v súlade s postupom uvedeným v článku 5. Vyčlenené prostriedky potrebné pre jednotlivé finančné roky sa stanovia ročne vo všeobecnom rozpočte Európskych spoločenstiev.
Článok 8
Šírenie výsledkov výskumných a výskumno-koordinačných programov spoločenstva sa uskutoční v súlade s nariadením rady (EHS) č. 2380/74 [5].
Článok 9
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 19. októbra 1987